પાકિસ્તાનમાં સામાન્ય ચૂંટણી નજીક આવી ગઈ છે અને ભારતમાં પણ હવે એક વર્ષ કરતાં ઓછો સમય રહ્યો છે લોકસભાની ચૂંટણી આડે. હાલમાં જ બે પુસ્તકો આવ્યા છે, જેની ચર્ચા બંને દેશમાં છે. તેમાં એક પુસ્તકે વધારે વિવાદ જગાવ્યો છે, કેમ કે તે ભારત અને પાકિસ્તાનની જાસૂસી સંસ્થાના વડા રહી ચૂકેલા બે જણે સંયુક્ત રીતે પુસ્તક લખ્યું છે. ભારતની જાસૂસી સંસ્થા રૉના ભૂતપૂર્વ વડા એ. એસ. દૂલાત અને પાકિસ્તાનની જાસૂસી સંસ્થા આઇએસઆઇના વડા અસદ દુર્રાનીના આ પુસ્તકનું નામ છે The Spy Chronicles: RAW, ISI and the Illusion of Peace. જોકે વધારે વિવાદ પાકિસ્તાનમાં થયો છે, કેમ કે પાકિસ્તાની સહલેખક લેફ્ટ. જનરલ અસદ દુર્રાની સામે સેનામાં જ રોષ જાગ્યો છે. સેના સાથે અને આઇએસઆઇ સાથે વર્ષો સુધી કામ કર્યા પછી તેમને જ આરોપીના પીંજરામાં મૂકી દીધા તેથી દુર્રાની સામે ભારે રોષ છે. પાકિસ્તાની સેના સામે આંગળી ચીંધતું બીજું એક પુસ્તક પણ તેની પાછળ જ આવ્યું. ભારતમાં જેમ પાકિસ્તાન અને મિયાં મુશર્રફ ચાલે છે, તેમ પાકિસ્તાનમાં પણ ભારત અને કાશ્મીરનો મુદ્દો ચાલે છે. નવાઝ શરીફ માટે ફરી વડાપ્રધાન બનવું મુશ્કેલ છે, કેમ કે સુપ્રીમ કોર્ટે તેમની સામે આજીવન પ્રતિબંધ મૂકી દીધો છે. પરંતુ તેમનો પક્ષ અને તેમના પરિવારમાંથી, સંભવત તેમની દીકરી સત્તા પર આવી શકે છે. સેના તેમને ઇચ્છતી નથી. મિયાં મુશર્રફ પણ હવે સેના માટે અનિચ્છનિય વ્યક્તિ બની છે. તેમની રાજકીય મહત્ત્વાકાંક્ષા કોઈ રીતે આગળ વધવી જોઈએ નહિ. બેનઝીરનો પક્ષ અને બેનઝીરનો પુત્ર પણ મજબૂત ના થવો જોઈએ. ભૂતપૂર્વ સ્ટાર ક્રિકેટર અને લાંબા સમયથી રાજકારણમાં પગ જમાવવા મથી રહેલા ઇમરાન ખાન માટે સેનાને લાગણી છે, પણ તેઓ એકલા હાથે ચૂંટણી જીતી શકે કે કેમ તે શંકા છે. તેથી પાકિસ્તાની સેના કોને ઇચ્છે છે તે સમજાતું નથી ત્યારે આ પુસ્તકોના કારણે પાકિસ્તાનનું રાજકારણ અને તેમાં સેનાની ભૂમિકા ફરી ચર્ચાના કેન્દ્રમાં આવી છે.